Adatkezelési tájékoztatók kapcsán felmerülő kritikus pontok és ezek diskurzív értelmezése oktatási intézmények esetében

(Discursive interpretations about critical aspects in GDPR-rules of schools)

Pitlik László, Laki Lajos, Pitlik Marcell (My-X team)

Kivonat:

A GDPR más compliance területekhez (például pénzügy, munkavédelem stb.) hasonlatos logikája ideális esetben a teljes részletességű előzetes szabályozást várja el a jogbiztonság megteremtése érdekében. Nem mellesleg a GDPR keretében kialakuló részletszabályok időbeli hatása tetszőlegesen hosszú is lehet (vö. adatkezelés egy valamikori hozzájárulás jövőbeni visszavonásáig). A GDPR kapcsán születő nyelvi megoldások tételes kritikai elemzése (matematikai átvilágítása) nélkül a szómágia félreérthetőségi potenciálja nem kezelhető érdemben, így az adatkezelési szabályok rétegeinek akár teljessége is olyan kockázatokat hordozhat magában, ami semelyik érintett érdekében nem áll. A félmegoldások adott pillanatban a jövőben masszív jogi kockázatok felépülésével jár majd együtt kényszerűen.

Kulcsszavak: GDPR. szómágia, hermeneutika, minőségbiztosítás, kockázatelemzés

Abstract:

The logic of the GDPR expected a detailed codification in advance in order to ensure a kind of legal certainty. By the way, the length of the impact-duration of GDPR layers can be arbitrary long (c.f. handling data till cancellation of previous consensus). Without any critical (mathematical/hermeneutical) analyses of sentences/words of GDPR-documents, the potential of cross-purposes/ misunderstandings can not be managed in an appropriate way. Therefore, the whole set of GDPR-layers can be contaminated through such kind of risks, which nobody wants strictly speaking. Partial solutions here and now leads to massive and unavoidable risks in the future .

Keywords: GDPR, magic of words, hermeneutics, quality assurance, risk analysis

# Bevezetés

A vélelmezhetően egyesek számára rendhagyó formátumú tanulmány egy potenciálisan létezhető adatkezelési tájékoztató szövegét igyekszik szóról-szóra nagyító alá vonni és kritikailag értelmezni annak érdekében, hogy a hasonló dokumentumok gyártói és az ezek által megszólítottak tisztább képet nyerhessenek arról, milyen apróságokon mi is múlik pontosan egy-egy engedélymegadás, meg-nem-adás kapcsán.

Az alábbiakban (in medias res) maga a potenciális korpusz kerül korrektúra jelek hátra hagyása mellett kiegészítésre, ahogy erre már korábban pl. egy MTA-s tanulmány esetében is volt példa (<http://miau.gau.hu/miau/208/20151120_v2.pdf>), ill. a korrektúra-alapú együtt gondolkodás az egyik módszertani pillére a dolgozat (szak, diploma, PhD, stb.), s egyéb publikációk finomhangolásának, ahol a szerző(k) és a lektor(ok) szavanként és a szöveg strukturális elemeinek minden egyes tétele kapcsán aprólékos hermeneutikai egyeztetéseket folytathatnak a pontosabb üzenetdefiníció, ill. a kevésbé félreérthető üzenetküldés érdekében (vö. http://miau.gau.hu/myx-free/index.php3?x=test1):

Adatkezelési tájékoztató

A **… intézmény…** (székhely) az alábbi adatkezelési tájékoztatóban foglaltak szerint kezeli diákjai személyes adatait:

1. Csoport- és osztályfotó készítésével kapcsolatos adatkezelés
	1. Az Intézmény a diákok személyes adatait (képmását) csoport- és osztályfotók készítése céljából kezeli.
	2. Az adatkezelés jogalapja a hozzájárulás.
	3. Az Intézmény a diákjai csoport- és osztályfotók készítése kapcsán kezelt személyes adatait [www.sulinet.xxx.hu](http://www.sulinet.xxx.hu) honlapon vagy egyéb (melyek ezek? – a GDPR alapvetése a konkrétság maximalizálása, hiszen egyetlen egy egyéb opció korlátlan lehetőséget teremt az egyébként tételes szabályokra törekvő megállapodás aláaknázasaként – másrészt azonban nem triviális, hogy adott pillanatban a tájékoztató megalkotója egyáltalán, vagy éppen csak kellően tisztában lehet azzal, milyen más kiadványok fognak létezni egy-egy diák érintettségének időszakára nézve: pl. tegyük fel, hogy az iskola nincs jelen a Facebook-on, s a diákok egy része a FB-ellenes mozgalmak által érintett már a tájékoztató aláírása kapcsán is, de az egyéb opció léte folytán az iskola jogosnak érzi a diákok fotóinak Facebook-on keresztüli közlését, míg a diákok ehhez, ha tételesen említésre került volna a FB, soha nem járultak volna hozzá világnézetük folytán – nem mellesleg lehet azt mondani, hogy a diáknak bármikor joga van megkövetelni, hogy a hozzájárulása alapján kezelt fotóját bárhonnan eltávolítsák, pl. majd a Facebook-ról is, de aki nem követi egy adott kommunikációs csartorna történéseit, az lehet, hogy csak jelentős késéssel jut hozzá a kritikus információhoz, mely időszak kapcsán őt érdemi pl. frusztráció éri – itt kell megemlíteni, hogy egy tablóról, mint műalkotásról egy-egy fotót kitakarni, masszívan sértheti a tabló alkotójának/a művésznek pl. szerzői jogait, hiszen a művész a beleegyező nyilatkozatok birtokában alkotta meg művét, s ez igaz akkor is, ha „csak” a fizikai tablóról készült fotó, ill. az eleve digitális készült tabló egy új változataként keletkezik egy úm. lyukas verzió… ) Intézményi kiadványban nyilvánosságra hozza. Az „egyéb” kifejezés szélsőséges kockázatát ideális szintre csökkenteni nem triviális, de racionális szintre redukálni jogi szakvélemények alapján már akkor is lehetne, ha annak érdekében, hogy megkötésre kerüljön az adatkezelő keze, elegendő lehet a kiadványok formátumát – pl. online, papír alapú stb. – és megjelenési helyét rögzíteni előre.
	4. Az adatkezelés időtartama a tanuló jogviszonyának fennállásának ideje (vajon a tájékoztató tényleg azt akarja deklarálni, hogy a tablóképek ezek szerint a tanulói jogviszony megszűnése után már nem lesznek online elérhetők? vö. <http://www.csukas.sulinet.hu/htmloldalak/tablok/tabloindex.html> - de, ha egy tabló véletlenül az után készül csak el, hogy minden diák végzett és már nem diák, akkor ez a tabló sosem lesz publikus? – ill. ha egy tabló pl. a beiskolázáskori állapotot akarja dokumentálni, s közben egy diák meghal vagy egyszerűen csak abba hagyja az iskolát, akkor az egész tabló nem publikus onnantól, vagy csak az adott személyt kell róla kitakarni?

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá / nem értettem meg a szabályozás aktuális szövegét (ahol a nyilatkozattételre a 16 év alattiak esetében a szülők jogosultak, de talán az Életre való felkészítés kapcsán érdekes lenne a fiatalabb gyermekek véleményének feltárása, feldolgozása is – hiszen úm. felnőttként előbb-utóbb eleve jogosultak lesznek a szülői állásfoglalásokat felülírni. Nem mellesleg: a szülők elvileg kötelesek lennének a gyermekeik nevében tett összes rendelkezés másolatát a gyermek számára másolatban átadni abban a pillanatban, amint a gyermek már jogosult önálló döntések meghozatalára – ezen átadás-átvétel az iskolai ügyekben lehetne az iskola-szülő-gyermek háromszög racionális működésének tantervileg is támogatott része**.

1. Tanulmányi és sportversenyekre jelentkezők nyilvántartásba vételével kapcsolatos adatkezelés
	1. Az Intézmény diákjai jelentkezési adatait (mi számít egy jelentkezés kapcsán releváns adatnak – erről érdemes lenne akár jogállami szintű ajánlásokat/szabályozásokat kiadni?) a jelentkezők nyilvántartásba vétele és részvétel biztosítása céljából kezeli.
	2. Az adatkezelés jogalapja a hozzájárulás.
	3. Az Intézmény a diákjai személyes adatait a tanulmányi és sportversenyek lebonyolításában részt vevő intézmények részére (ideális esetben előre és pontosan fel kellene sorolni, melyek ezek az intézmények – ill. azon intézmények, melyek nem kerülnek fel a tételes listára később csak újabb hozzájáruló nyilatkozattal kerülhetnek csak fel erre a listára, mely lista pl. az iskola honlapján akár teljes nyilvánosság mellett is elérhető illene, hogy legyen pl. a szülők, gyerekek számára a listára kerülés dátumával együtt, sőt: ha egy listára került intézmény kapcsán aggályok merülnek fel ennek jogszerű működését illetően, akkor a listáról lekerült intézmények „feketelistája” is kommunikálandó a szülők, gyerekek felé) átadja.
	4. Az adatkezelés időtartama a tanuló jogviszonyának fennállásának ideje. Vagyis a lebonyolításban résztvevő egyéb intézmények is vállalják azt, hogy a kimenő osztályok tanulóinak adatait megsemmisítik? Ki ellenőrzi ezt mikor és hogyan gyermekekért közvetlen felelősséggel rendelkező intézmény részéről? Lesz-e ezen speciális feladatokra megfelelően képzett, megfelelően agilis tanár/egyéb iskolai dolgozó a jövőben? Jogi szempontból alapvetésnek tűnik: az adatkezelésben érintett további felek – pl. azok, amelyek részére továbbítják az adatokat – ellenőrzése az adatokat első alkalommal rögzítő adatkezelő felelőssége: kvázi mint egy beszállítói láncolat első elemeként ő felelős a láncolat minden tagjának cselekményéért.

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Tanulmányi és sportversenyek fordulónkénti és végeredményének nyilvánosságra hozatalával kapcsolatos adatkezelés
	1. Az Intézmény diákjai személyes adatait (mely adatokat?) a fordulónkénti és végeredmények nyilvánosságra hozatala érdekében eredményhirdetés céljából kezeli.
	2. Az adatkezelés jogalapja a hozzájárulás.
	3. Az Intézmény a diákjai tanulmányi és sportversenyek fordulónkénti és végeredményének nyilvánosságra hozatalával kapcsolatos személyes adatait a www.iskola.xxx.hu honlapon vagy egyéb Intézményi kiadványban vagy Intézmény által vagy Intézmény részvételével szervezett eseményen nyilvánosságra hozza. Az egyéb kiadványok hiányos definíciója kapcsán irányadók a tablófotók kapcsán már felvetett kérdések.
	4. Az adatkezelés időtartama a tanuló jogviszonyának fennállásának ideje. Ezek szerint a statisztikai célok mellett az ÖRÖK dicsőségtáblát jelentő online adatbázisokból minden, már tanulónak nem számító személy adata azonnal törlendő lesz? (vö. <http://miau.gau.hu/myx-free/index.php3?x=curie>[[1]](#footnote-1)). Akkor is végrehajtódik és ellenőrzésre kerül az automatikus törtés, amennyiben ez a diák referencia-képzéshez fűződő érdekeik masszívan sérti? Amennyiben a fordulónkénti eredmények ismertek, s valaki nem jut tovább, ami értelemszerűen abból derül ki, hogy egy korábbi forduló névsorában még szerepel, egy magasabb szintű fordulóban pedig már nem szerepel egy adott név, akkor ez a tényközlésen túl tekinthető-e olyan negatív referenciának, mely léte ellen bárki alappal tiltakozhat szülőként, (felnőtté vált) gyermekként? (vö. ha minden vállalat minden dolgozója nevét minden héten kitenné a vállalati honlapra, akkor hetente lehetne követni a dolgozói mozgásokat – igaz, ezek okát – pl. kilépés, felmondás, közös megegyezés, stb. – nem lehetne beazonosítani automatikusan, de adott személy munkahelyváltásainak számát egy általános vállalati gyakorlat esetén kellő fáradsággal, de bárki lekövethetné)…

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Tanulmányi és sportversenyek különdíjasai és díjazottjai személyes adatainak kezelése
	1. Az Intézmény diákjai személyes adatait (ahol egy-egy gyakori nevű diák esetén lehet, hogy nem elegendő sem az osztály, sem a felkészítő tanár nevének megadása, mert az adott osztályban több azonos nevű gyermek is van – vagyis ilyen esetekben mi a személyes adatok kezelt/kezelendő körének pontos mibenléte? – Nem mellesleg: az oktatók/tanárok, egyéb külső konzulensek hozzájárulásai is szükséges ahhoz, hogy a felkészítő felnőtt nevét, mint a diák leírására alkalmas adatot használni lehessen, így a felkészítők egyikének hozzá nem járulása esetén alternatív attribútumokkal kell feloldani a gyermek egyértelmű beazonosítását) a különdíjasok és díjazottak kihirdetése céljából kezeli.
	2. Az adatkezelés jogalapja a hozzájárulás. Vajon egy generális hozzájárulás pl. minden új diák első szemeszterének első napjaiban megfelel-e annak a szülői/gyermeki szándéknak, érdeknek, hogy a gyermek által elért minden eredmény publikálásra kerülhessen? Mi számít egyáltalán már díjazásnak? Miért az a default állapot, hogy minden díjazás legyen publikus, s nem az, hogy csak azok az eredmények legyenek publikusak, melyeket az ezt elérők aktuális publikálni kérnek (vagyis amire tényleg büszkék)? Természetesen a tények publikusságának alapelve szerint minden tény publikus kellene, hogy legyen: így, ha valaki nem büszke egy elveszett döntőre, akkor a II. helyezettek jelentős részét azért nem ismerheti meg a világ a híradásokból, mert ők ennek közléséhez nem járulnak hozzá?! De, ha a döntő, mint jövőbeni esemény résztvevői, akkor még az eredmény ismeretének hiányában közlésre kerültek, a tiltakozás a II. helyezettek egy része részéről nevük publikálását illetően értelmetlen, mert a döntő résztvevőinek előzetes közlése alapján visszavezethető a II. személye is. Vajon joga van-e ténylegesen a veszteseknek az anonimitáshoz? Vajon nem általános verseny-regisztrációs alapelv-e, hogy a jelentkezők versenyeredményei publikussá teendők, vagyis ez a szabályozás egy-egy versenyjelentkezés esetén nem vezethet-e antagonisztikus erőterekhez: ha a regisztrációs lap aláírásával a publikusság felvállalásra kerül, de egy iskolai adatkezelési nyilatkozatban az iskola kezét a szülő/gyermek megköti pl. utólag? Vajon a verseny-regisztrációs adatkezelési vállalás a versenyzők részéről visszahívható-e bármikor is, akár az iskolák megkötése (vö. sajtószabadság?) révén kerülő úton?
	3. Az Intézmény a tanulmányi és sportversenyek különdíjasai és díjazottjai személyes adatait a www.iskola.xxx.hu honlapon vagy egyéb Intézményi kiadványban vagy Intézmény által vagy Intézmény részvételével szervezett eseményen nyilvánosságra hozza/hozhatja (ahol jelen adatkezelési nyilatkozat egyben vállalásnak minősül-e az iskola részéről, vagyis számonkérhető-e, hogyha a nyilvánosságra hozatal nem történt meg adott esetekben még sem?
	4. Az adatkezelés időtartama a tanuló jogviszonyának fennállásának ideje. Itt is felmerül a referencia-képzés ÖRÖKÉRVÉNYŰSÉGÉNEK és a konkrét szövegezésnek a potenciális szemben állása. Az is igaz látszólag, hogy az iskola csak a diákjaival áll kapcsolatban. Miért vállalna az iskola más jellegű kötelezettségeket? De akkor vajon az alumni-jelenség minek számít? Nem lesz egy diák örökre egy iskola öreg-diákja?

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

Érdemes megemlíteni, hogy abban az esetben, ha egyes tartalmak online közreadása után reklámbevételre lehet szert tenni (vö. egy iskola miért ne lehetne jelen a Facebook-on, a Youtube-on, stb.), akkor vajon kit illet ténylegesen a bevétel, ha a média-objektumon diákok, szülők, tanárok (pl. nem munkaköri kötelességük teljesítése keretében) szerepelnek?

Az eddigi szabályok sem a tanárok, sem a szülők hasonló adatainak kezelésére nem tértek ki, pedig az iskola egyszerre áll kapcsolatban diákkal, tanárral, szülővel, sőt egyéb státuszú partnerekkel is… (vö. egészségügyi adatok, szülői kontakt-adatok a dokumentum végén)

1. Tabló és tablókép készítésével kapcsolatos adatkezelés
	1. Az Intézmény a diákok személyes adatait (képmását) tabló és tablókép készítése céljából kezeli.
	2. Az adatkezelés jogalapja a hozzájárulás.
	3. Az Intézmény a diákjai tabló és tablókép készítése kapcsán kezelt személyes adatait (itt viszonylag egyszerűen pontosítható az adatok mibenléte: pl. fotóját és nevét?) a kiállított tablón nyilvánosságra hozza.
	4. Az adatkezelés időtartama a tanuló jogviszonyának fennállásának ideje. (vö. 1. pont)

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Iskolai rendezvényeken készült fényképek és videofelvételek készítésével kapcsolatos adatkezelés
	1. Az Intézmény a diákok személyes adatait (képmását, hangfelvételét, cselekvését – adott esetben lehet, hogy hőkamera-kép, ujj-lenyomat, stb. is keletkezhet) iskolai rendezvények dokumentálása céljából kezeli.
	2. Az adatkezelés jogalapja a hozzájárulás.
	3. Az Intézmény diákjainak iskolai rendezvényeken készült fényképei és videofelvételei készítésével kapcsolatos személyes adatait a www.iskola.xxx.hu honlapon nyilvánosságra hozza.
	4. Az adatkezelés időtartama a tanuló jogviszonyának fennállásának ideje. Itt is érvényes, hogy a tanulói jogviszony, mint időtartam-határoló jelenség közel sem adekvát a személyes adatok keletkezési körülményeinek, tartalmának, hermeneutikájának tételes figyelembe vételével – különösen nem az alumni-jelenségkör léte okán…

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Osztálykirándulásokon készült fényképek és videofelvételek készítésével kapcsolatos adatkezelés
	1. Az Intézmény a diákok személyes adatait (képmását, hangfelvételét, cselekvését) osztálykirándulások dokumentálása céljából kezeli. Ha egy több személyt bemutató média-objektum esetén pl. 4 főből 3 ragaszkodik ennek közzétételéhez bármilyen önkényes/méltányolható/méltánylandó okból, de pl. egy fő nem kívánja a publikusságot, akkor az adott személy úm. kikockázható? Ha igen, akkor bárki akár milyen közösségi média-kommentben az adott média-objektum URL-jét megadva megadhatja a kikockázott személy azonosítására akár csak töredékesen alkalmas adatok bármelyikét is – ha triviálisan tudható a kikockázás miatt, hogy XY nem kívánja a publikusságot?
	2. Az adatkezelés jogalapja a hozzájárulás.
	3. Az Intézmény a diákjai osztálykirándulások dokumentálása kapcsán kezelt személyes adatait a www.iskola.xxx.hu honlapon nyilvánosságra hozza. Miként kell lekezelni vajon, ha az iskola honlapjához tartozó URL megváltozik bármi okból (ezen belül az iskolától független okok miatt, vagy az iskola akaratából)?
	4. Az adatkezelés időtartama a tanuló jogviszonyának fennállásának ideje. (vö. korábbi megjegyzések a fotók, tablóképek, videók, hangfelvételek, stb.) kapcsán…

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. ERASMUS+ programba jelentkezők nyilvántartásba vételével kapcsolatos adatkezelés
	1. Az Intézmény ERASMUS+ programba jelentkező diákjai személyes adatait (ami egy nemzetközi kapcsolat esetében pl. min. vízum-igénylés, de akár nemzetbiztonsági átvilágítás szükségszerűsége miatt, stb. akár jelentős adatmennyiség is lehet) a jelentkezők nyilvántartásba vétele és a programban történő részvétel biztosítása céljából.
	2. Az adatkezelés jogalapja a hozzájárulás.
	3. Az Intézmény a diákjai személyes adatait a Tempus Közalapítvány, valamint a partnerintézmények (melyek ezek?) részére átadja. Kérdés: be kell-e lépnie az iskolának a Tempus Közalapítvány és a diákok közé? Nem az-e az ideális konstelláció, ha a diák és a Tempus Közalapítvány lép egymással kapcsolatba, majd a Tempus Közalapítvány egyes, alapvetően általa vállalt adatkezelési feladatok kapcsán az iskolákkal megállapodást köt, mely immár a diák és az iskola kapcsolataként nem értelmezendő, nem szabályozandó, mert ebben az „alvállalkozói” láncolatban a Tempus Közalapítvány felel az iskolákért a diákok adatai kapcsán?
	4. Az adatkezelés időtartama a tanuló jogviszonyának fennállásának ideje. Az egyes ösztöndíjak esetén nem állhat elő, hogy a megkezdésük még a tanulói jogviszony idejére esik, de a befejezés már nem feltétlenül?

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Diákcsere-programra jelentkezők nyilvántartásba vételével kapcsolatos adatkezelés
	1. Az Intézmény diákcsere-programra jelentkező diákjai személyes adatait (melyeket?) a jelentkezők nyilvántartásba vétele és részvétel biztosítása céljából.
	2. Az adatkezelés jogalapja a hozzájárulás.
	3. Az Intézmény diákcsere-programra jelentkező diákjai személyes adatait a diákcsere-programban részt vevő partnerek (melyek?) részére átadja. Itt is lehet érvényes a 8. pont esetén felvázolt „alvállalkozói” felelősséglánc logikai modellje?
	4. Az adatkezelés időtartama a tanuló jogviszonyának fennállásának ideje. (vö. 8. pont)

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Iskolaújságban szereplő személyes adatok
	1. Az Intézmény a diákok személyes adatait (melyeket? A közzétehető adatok széles körére tekintettel indokolt a nyilvánosságra hozható adatok körének minél pontosabb definiálása, vö. csak ahhoz lehet érvényesen hozzájárulni, amelynek mibenlétéről megfelelő információkkal rendelkezünk) az iskolaújságban történő közzététel céljából kezeli. (itt is érvényes: miként lehet a diákot egyedileg azonosítani minimális attribútum-mennyiséggel, ill. oktató bevonásával vagy anélkül?)
	2. Az adatkezelés jogalapja a hozzájárulás.
	3. Az Intézmény a diákjai iskolaújságban szereplő személyes adatait az iskolaújság olvasói, valamint a www.iskola.xxx.hu honlap látogatói részére hozzáférhetővé teszi. Ha egy új újság alapítása megtörténik, akkor a jogutódlás kapcsán az adatkezelést érintően is meg kell állapodni? Ha párhuzamosan több újság is létezik, létezhet, akkor az újságok mindegyikét egyedileg kell szabályozni, pl. ha az egyes szerkesztőségek filozófiáival egyes szülők, gyermekek nem értenek egyet…
	4. Az adatkezelés időtartama a tanuló jogviszonyának fennállásának ideje. Az elfeledtetés jogának „eredetére” (a sajtóban megjelent, nem kívánatos, a közlés óta inadekváttá vált tartalom és az arra mutató keresési találok hozzáférhetelenné tétele az érdeklődő közönség számára) gondolva, a gyakorlatban kivitelezhetetlen a megőrzési idő betartása: milyen technológiai megoldással ellenőrizik a jogviszony megszűnését és hogyan teszik azonosíthatatlanná a volt diákot?

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Iskolai étkeztetés biztosításával kapcsolatos személyes adatok és különleges adatok
	1. Az Intézmény a diákok személyes adatait a diákok étkezésének megrendelése, valamint kedvezményes étkezésre való jogosultság (erről nem az iskola és a diák kapcsolatrendszere, hanem ezeken a szereplőkön kívül álló szabályozások állnak rendelkezésre) esetén, a kedvezményes étkezés biztosítása feltételei fennállásának ellenőrzése (jogosult-e egyáltalán ellenőrzésre az iskola, ha valaki pl. azt állítja magáról, hogy ilyen-olyan ételeket nem akar fogyasztani?) céljából kezeli, a diákok különleges adatait pedig az étkezés megrendelése során az ételérzékenység (melyek ezek a kezelendő kategóriák? mit kell tenni, ha a kategóriarendszer változik?) jelzése és speciális étkezési igényeknek (melyek ezek? mely jogszabályok definiálják őket?) megfelelő étkezés biztosítása céljából kezeli.
	2. Az adatkezelés jogalapja a hozzájárulás. Egészségügyi adatok esetében követelmény a hozzájárulás kifejezett volta, amely még pontosabb, átláthatóbb és a hozzájárulást adó által bizonyosan érthető és megérthető [ennek modellezése az adatkezelő feladata] tájékoztatást követel meg az adatkezelőtől.
	3. Az Intézmény a diákjai fenti személyes és különleges adatokat az étkezést biztosító vállalkozás (mi a teendő, ha változik a vállalkozás bármilyen módon való azonosítása: pl. jogutóddal való megszűnés, jogutód nélküli megszűnés, új vállalkozás önálló/párhuzamos belépése – vagyis az általános érvényű hozzájárulás, mely a vállalkozás megnevezésének hiányában elvileg előállhat, ténylegesen érvényes-e bármilyen változás esetén?) részére továbbítja. Az étkezést biztosító vállalkozás azonosításához szükséges adatok közzététele nem megkerülhető.
	4. Az adatkezelés időtartama a tanuló jogviszonyának fennállásának ideje. Itt is felmerül az adekvátság potenciális zavara: Talán inkább addig szükséges az ételérzékenységi információk kezelése, amíg a diák megrendeli az étkezést: ez nem feltétlenül esik egybe az intézmény falai között tanulói jogviszony keretében eltöltött időtartammal?

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Mindennapos testnevelés alóli felmentéssel kapcsolatos személyes adatok
	1. Az Intézmény a diákok személyes adatait (melyeket, különös tekintettel az egészségügyi [azaz különleges!] adatokra?) a mindennapos testnevelés alóli felmentés biztosítása céljából kezeli.
	2. Az adatkezelés jogalapja a hozzájárulás. Lásd továbbá a kifejezett hozzájárulás kapcsán a 11. pontnál kifejtetteket.
	3. Az Intézmény a diákjai felmentéssel kapcsolatos személyes adatait harmadik személy (egyáltalán kik jöhetnének itt szóba?) részére nem adja át. A tantestületen belül sem triviális, hogy bárki bármihez hozzáférhet?! Vagyis azt is illene szabályozni, hogy pl. az osztályfőnök és a testneveléstanár, tánctanár, stb. láthatja a számára releváns adatokat, de pl. a fizika tanár nem, mert semmi köze hozzá?!
	4. Az adatkezelés időtartama a tanuló jogviszonyának fennállásának ideje. Ha esetleg adott időszakban bármi okból nem lenne kötelező/esedékes a testnevelési foglalkozásokon való részvétel, akkor az adatok kezelni akarása a tanulói jogviszony ideje alatt, nem adekvát meghatározása a szükségszerűségnek, arányosságnak…

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Délután foglalkozásokra való jelentkezéssel kapcsolatos személyes adatok
	1. Az Intézmény a diákok személyes adatait (melyeket?) a délutáni foglalkozásokra való jelentkezések kezelése és a részvétel biztosítása céljából kezeli.
	2. Az adatkezelés jogalapja a hozzájárulás.
	3. Az Intézmény a diákjai jelentkezéssel kapcsolatos személyes adatait harmadik személy (melyek lehetnek ezek egyáltalán?) részére nem adja át.
	4. Az adatkezelés időtartama a tanuló jogviszonyának fennállásának ideje. (vö. korábbi pontok mindegyike)

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Délután foglalkozásokkal kapcsolatos személyes adatok
	1. Az Intézmény a diákok személyes adatait (melyeket?) abból a célból kezeli, hogy a diák délutáni foglalkozásait nyilvántartsa, a diák délutáni foglalkozásokra eljutását biztosítsa, a diák délutáni foglalkozás utáni elengedésével kapcsolatos feltételeket rögzítse és a diák biztonságos elengedését biztosítsa.
	2. Az adatkezelés jogalapja a hozzájárulás.
	3. Az Intézmény a diákjai személyes adatait a délutáni foglalkozások szervezői/megtartói részére (tételesen, pozíciónévvel megjelölve kik ezek a személyek és kik azok, akiknek pl. a tantestületen belül sincs ehhez köze?) átadja.
	4. Az adatkezelés időtartama a tanuló jogviszonyának fennállásának ideje. Talán itt, a 14. pontban tűnik először adekvátnak, hogy egy adatkezelés a tanulói jogviszony meglétéhez kötődik, bár itt is felmerülhet olyan speciális szabályozás, pl. egy fajta egyéni tanrend, ahol a diák ugyan diák, de ezen aspektusok őt semmilyen módon nem érintik, hacsak az a státuszváltozó, hogy egyéni tanrendes egy diák nem szerves része a délutáni foglalkozásokat leíró attribútum-rendszernek…

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Egésznapos iskola alóli felmentés iránti igényben szereplő személyes adatok
	1. Az Intézmény a diákok személyes adatait (melyeket? a felmentés oka egészségügyi eredetű is lehet, amely különleges adatok kezelését involválja) az egésznapos iskola alóli felmentés iránti igény elbírálása és a felmentés biztosítása céljából kezeli.
	2. Az adatkezelés jogalapja a hozzájárulás. Különleges adatok esetében érvényesülnie kell a hozzájárulás kifejezett volta kapcsán korábban kifejtett leírásnak.
	3. Az Intézmény a diákjai felmentéssel kapcsolatos személyes adatait harmadik személy részére nem adja át. Tantestületen belül ezen státuszváltozó általános ismerete lehet szükséges, hogy pl. iskola időben adott személy iskolán kívüli/osztálytermen kívüli megpillantása egy-egy oktató által ne okozzon felesleges konfliktusokat?!
	4. Az adatkezelés időtartama a tanuló jogviszonyának fennállásának ideje. Inkább esetleg felmentés-rezsim kezdetétől ennek végéig?

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Hazajutásról való nyilatkozatban szereplő személyes adatok
	1. Az Intézmény a diákok személyes adatait (melyeket?) a diákok elengedésével kapcsolatos feltételek rögzítése és a diákok biztonságos elengedése feltételeinek biztosítsa céljából kezeli.
	2. Az adatkezelés jogalapja a hozzájárulás.
	3. Az Intézmény a diákjai nyilatkozattal kapcsolatos személyes adatait harmadik személy részére nem adja át. (vö. 14. pont)
	4. Az adatkezelés időtartama a tanuló jogviszonyának fennállásának ideje. Talán 14. pont mellett ez a státuszváltozó tűnik leginkább a teljes tanulói jogviszony időszaka alatt állandóan és ehhez kapcsolódóan relevánsnak.

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Tanulmányi kirándulással, erdei iskolával, iskolai utazásokkal kapcsolatos személyes adatok
	1. Az Intézmény a diákok személyes adatait (melyeket?) a szállás biztosítása, az utazás megszervezése és lebonyolítása, valamint az étkezés biztosítása céljából kezeli, továbbá a diákok különleges adatait az étkezés megrendelése során az ételérzékenység jelzése és speciális étkezési igényeknek megfelelő étkezés biztosítása céljából kezeli.
	2. Az adatkezelés jogalapja a hozzájárulás.
	3. Az Intézmény a diákjai fenti különleges adatait az étkezést biztosító vállalkozás részére továbbítja. (lehet-e a korábbi pontokkal az étkezést érintő részt összevonni? vs. az utazásszervezők státusza az iskola és a diák kapcsolatában nem inkább a Tempus Közalapítvány esetére felvetettekhez hasonlíti-e jobban?)
	4. Az adatkezelés időtartama a tanuló jogviszonyának fennállásának ideje. A tanulmányi kirándulások egyedi, rövid, jól tervezhető időtartamra szólnak!

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Hitoktatásra való jelentkezéssel kapcsolatos személyes adatok
	1. Az Intézmény a diákok személyes adatait (melyeket? a vallási hovatartozással adatok a különleges adatokon belül is hiperérzékeny adatoknak tekinthetők) az Intézmény által biztosított hitoktatásra való jelentkezés céljából kezeli.
	2. Az adatkezelés jogalapja a hozzájárulás.
	3. Az Intézmény a diákjai személyes adatokat harmadik személy részére nem adja át. Itt is felmerülhet a felekezeti hovatartozás adatának meg nem osztása olyan tantestületi tagokkal, akiknek ehhez, ezek esetleges változásához logikailag nincs közük…
	4. Az adatkezelés időtartama a tanuló jogviszonyának fennállásának ideje. Ha a hitoktatás nem fedi le a teljes tanulói életpályát, akkor ez az időintervallum sem tűnik adekvátnak…

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Orvosi vizsgálatokkal kapcsolatos nyilatkozatokban szereplő személyes adatok
	1. Az Intézmény a diákok és a szülők (helyes beemelés: mert a volt-e a családban … betegség, egyben a szülők személyes adatainak is tekinthető kérdések) személyes adatait (melyek ezek?) a diákok orvosi vizsgálatával kapcsolatos nyilatkozatok őrzése, az orvosi vizsgálatok lebonyolítása, a diák vizsgálatra történő eljutása céljából kezeli.
	2. Az adatkezelés jogalapja a hozzájárulás.
	3. Az Intézmény a diákjai személyes adatait harmadik személy részére nem adja át. Itt is felmerül, vajon nem az iskolaorvos, védőnő, amennyiben ők nem a tantestület tagjai állnak-e direkt kapcsolatban a diákokkal/szülőkkel (vö. Tempus Közalapítvány – alvállalkozói felelősség-láncolat)…
	4. Az adatkezelés időtartama a tanuló jogviszonyának fennállásának ideje. Ha az orvos áll kapcsolatban a diákkal/szülővel, akkor itt sem releváns a tanulói jogviszony maga, bár kétségtelen, hogy egy iskolaorvos tanulókkal foglalkozik.

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Osztály levelezőlistán és elérhetőségi listán szereplő személyes adatok
	1. Az Intézmény a diákok szüleinek személyes adatait (melyeket?) a szülők értesítése, kör e-mailek küldése és kapcsolatfelvétel, valamint kapcsolattartás céljából kezeli.
	2. Az adatkezelés jogalapja a hozzájárulás.
	3. Az Intézmény a személyes adatokat harmadik személy részére nem adja át. Itt a pontos hozzáféréssel rendelkező kör és a hozzáférés módja nélkül a harmadik személyek hozzáférésének elvi korlátozása nem értelmezhető érdemben. Arról is rendelkezni illene, hogy a szülők állnak-e kapcsolatban az iskolával, az iskola áll kapcsolatban a szülőkkel, vagyis van-e alvállalkozói jellegű felelősségi lánc? Pl. egy szülő ne adhassa tovább a szülőtársak adatai ilyen-olyan marketing célokra… Vagyis az iskola tegye a szülőket felelőssé az adatok helyes kezelését illetően… Hogyan biztosítja az iskola az adatok naprakészen tartását?
	4. Az adatkezelés időtartama a tanuló jogviszonyának fennállásának ideje. A diák-lét és a szülői mivolt itt is racionálisan látszik kapcsolódni a tanulói jogviszonyhoz.

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

1. Szülői munkaközösségben tevékenykedő szülő személyes adatai
	1. Az Intézmény a szülői munkaközösségben tevékenykedő szülők személyes adatait (melyeket) a szülőkkel való kapcsolatfelvétel és kapcsolattartás céljából kezeli.
	2. Az adatkezelés jogalapja a hozzájárulás.
	3. Az Intézmény a személyes adatokat harmadik személy részére nem adja át. (vö. 20. pont)
	4. Az adatkezelés időtartama a tanuló jogviszonyának fennállásának ideje. (vö. 20. pont)

Alulírott a jelen bekezdés szerinti személyes adatok kezeléséhez
**hozzájárulok / nem járulok hozzá**.

A személyes adataihoz jogosult hozzáférni, továbbá jogosult a személyes adatai helyesbítését vagy törlését kérni, illetve élhet az adatkezelés korlátozásához és adathordozhatósághoz való jogával. A személyes adataival kapcsolatos jogát gyakorolhatja az Intézmény részére a xy@xxx.hu e-mail címre küldött e-mail útján vagy postai levélben az Intézmény székhelyére küldött levél útján. Az Intézménynál az Intézmény adatvédelmi tisztviselőjéhez fordulhat: xxxx.

A személyes adatai megsértésével kapcsolatban (I) kapcsolatba léphet az Intézménytal a fenti elérhetőségen; (II) a Nemzeti Adatvédelmi és Információszabadság Hatósághoz panaszt nyújthat be vagy (III) bírósághoz fordulhat.

Jelen dokumentumhoz minden gyermeknek hozzáférést illene adni minden szülőnek és/vagy magának az iskolának?!

Jelen tájékoztató 20xx. szeptember 1. napjától hatályos.

A jelen adatkezelési tájékoztatóban foglaltakat tudomásul veszem és hozzájárulok, hogy az Intézmény a gyermekem személyes adatait a fenti adatkezelési tájékoztatóban foglaltak szerint kezelje.

Kelt: ………………………………………

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

képviseletre jogosult szülő
[GYERMEK NEVE]

Vajon ebben az esetben nem kötelező a szülők egyetértésének kikényszerítése, vagyis, ha csak egyetlen egy szülő írja alá ott az adott pontokat, ahol ketten felelnek a gyermek neveléséért, akkor formálisan még nem született meg a félreérthetetlen (együttes) szülői nyilatkozat? vagy csatolni kell a másik fél lemondó nyilatkozatát arra vonatkozóan, hogy ő nem akar nyilatkozni, ill. vakon egyetért az aláíró szülő nyilatkozataival? Ki ellenőrzi a hozzájárulás megadására vonatkozó jogosultságot elvált szülők esetében, ahol a nyilatkozatot csak a kizárólagos szülői felügyeletet gyakorló szülő teheti meg?

Amire nem tért ki a tájékoztató, de a diákok érdeklődnek ezek iránt is:

* Iskolában szerzett jegyek, illetve az akár kézzel írt, akár egyéb módon kitöltött iskolai dolgozatok: vagyis szabályozandó, kik, mikor, hogyan férhetnek hozzá kinek az érdemjegyeihez (ill. szöveges értékeléséhez – jegyek hiányában). A diák jegyei formálisan a diák digitális ujjlenyomatának részei, de pl. csak a diákok jegyeinek anonim közlése esetén lehet a diákot és a szülőket arról tájékoztatni, miként is áll a diák a többiek átlagához képest? Ezen benchmarking elemzések nélkül nehezen ismerhető fel pl. a jogtalan kedvezményezés (mely mögött akár a pedofil elvárások egy fajta ellentételezése is megbújhat, tehát nem egyszerű szimpátia-torzulásokra illik csak gondolni), ill. az egyes tanárok és egyes osztályok/diákok (in)kompatibilitása, ahol a diákok (hirtelen – pl. tanárváltáshoz kötődő, új diák megjelenéséhez kapcsolódó) teljesítményváltozása vészjelként illene, hogy hasson (vö. új diák dekadens hatása, új tanár téves pedagógia koncepciója, felkészületlensége). A dolgozatok betekintést engednek a kialakulóban lévő személyiség világról alkotott képébe, amely akár különleges adatként is értelmezhető és így különleges védelmet igényel.
* Felvételi eredmények: Speciális kérdésként merülhet fel az adattöredékek alapján való információ-rekonstrukció jelensége, ahol pl. az oktatási statisztikák alapján (vö. <http://miau.gau.hu/myx-free/olap/olap_felvi/>) esetlegesen kiderülhet az is, hogy adott intézményből, térségből csak egyetlen egy diák jelölt meg első helyen a felvételi keretében sikeresen elért felsőoktatási intézményt, a (szakmai, általános) közösségi oldalak alapján pedig lehet tudni, ki hová nyert felvételt mikortól, vagyis így elvileg az a tulajdonképpen kommunikálni senki által nem tervezett tény, hogy X.Y. első helyen akart adott egyetemre bejutni, kikövetkeztetéssel nyilvánvalóvá válik. Az adatvédelem tehát nem csak direkt, hanem indirekt alakzatokra is ki kell, hogy terjedjen – amennyiben ez egyáltalán lehetséges - Ki is terjed a következtetett adatokra is függetlenül attól, hogy a forrásadat önmagában személyes adat volt-e. Az első helyen való megjelölés ellenpéldája a nem első helyen való megjelölés, mely hasonlóképpen szintén válhat kikövetkeztetett információvá személyhez kötődően is – akár tömegek esetében is, ha pl. adott intézménynek véletlenül nincs egyetlen egy első helyen jelentkezője sem, vagy a kevés számú első helyen jelentkező más módon azonosítható be és így kizárásos alapon lehet eljutni oda, hogy kik lehettek azok, akik nem jutottak be az elsőként választott intézményekbe… Elvileg a kis számosságú csoportok adatait védi a statisztikai rendszerre vonatkozó szabályozás (pl. adott elemszám alatt nem kerül adat közlése, ill. nagyobb elemszám esetén sem, ha egy szereplő domináns értékekkel bír, s így a csoportátlag maga a nagy szereplő átlagához nagyon közel áll, stb.). Kiemelt jelentőségű tehát a statisztikai célú adatkezelés körében a megfelelő anonimizálási technika kiválasztása, amely magában foglalja a visszafejthetőség várható időpontjának megbecslését is: azaz az anonimizálónak előre kell(ene) látnia a választott technika várható avulási idejét.
* Kompetencia mérés: egyrészt a kompetencia-mérés adatai az érdemjegyekkel azonos módon is értelmezendők, másrészt a kompetenciamérés feltárhat olyan személyiségjegyeket, melyek quasi már közelebb állnak az egészségügyi adatokhoz, mint a tanulmányi teljesítmények adataihoz…
* Jelenléti ívek: a jelenléti ívek esetén egymás aláírásának látása, ennek esetleges lefotózhatósága vélelmezhetően sérti a csak-az-kezelje-az-adatot-akinek-ez-munkaköri-kötelessége elvet.
* Tömeges regisztrációs lapok: esetén (vö. konferenciák) az adatgyűjtő íveken tetszőlegesen sok adat (akár pl. egészségügyi jelleggel: gluténérzékenység) is úgy kerülhet vélelmezhetően aggályosan gyűjtésre, hogy sok regisztráló vendég IS láthatja azt, ami csak a szervezők egyes munkatársainak szólnak, s már az is kritikus, ha egyes attribútumok adott személyről más-más munkakörök számára fontosak a szervezők számára, s mégis egy lapon szerepel minden adat, így a munkakörök bármelyike bármely adatra ráláthat, noha nincs rá szüksége…

Konklúzió

Akár milyen feleslegesnek és fáradságosnak is gondolják a szabályozás kidolgozása által érintettek az ilyen tájékoztatók részletgazdag és minőségi kialakítását, ezek a jelenségek igenis jól átgondolt szabályozást várnak el. Hasonlóan, mint a munkahelyi balesetek megelőzését, kezelését szabályozó gondolatok, a GDPR-rétegek is akkor válnak igazán fontossá hirtelenjében mindenki számára, amikor úm. már meg van a baj. Kétségtelen, hogy az emberi lények nem képesek tetszőlegesen sok szabályt tetszőleges pontossággal értelmezni és alkalmazni, de a GDPR-jelenségkör éppen azért lehetne az osztályfőnöki órák egyik újszerű eleme, mert mindenhez hozzá kell szokni – még a preventív szemléletmóddal való együttéléshez is…

1. (a megszólított szervezők hallgatólagos jóváhagyásával) [↑](#footnote-ref-1)